Hr Jevgeni Ossinovski

Sotsiaalministeerium

Suur-Ameerika 1 Teie 02.04.2018 nr 1.2-2/37-1

10129 Tallinn Meie 23.04.2018 nr 1-3/55

**Soolise võrdõiguslikkuse seaduse muutmise ja teiste seaduste muutmise seaduse eelnõu**

Austatud minister,

Eesti Tööandjate Keskliit on seisukohal, et on õige alustada palgalõhe analüüsi ja järelevalvega just avalikust sektorist nagu näeb ette soolise võrdõiguslikkuse seaduse muutmise ja teiste seaduste muutmise seaduse eelnõu (Eelnõu).

Samas ei pea me õigeks eelnõu laienemist koheselt ka riigi osalusega äriühingutest tööandjatele, kuna sellised ettevõtted tegutsevad samas konkurentsikeskkonnas eraõiguslike juriidiliste isikutega.

Kuna eelnõuga kaasneb halduskooruse kasv, siis seatakse riigi osalusega tööandjad ebasoodsamatesse tingimustesse võrreldes konkurentidega, kellele planeeritav seadusemuudatus ei kohalduks.

Äriühingute (sh riigi osalusega äriühingute) eesmärk on efektiivsus ja tõhus toimimine. Eelnõu toetab vastupidist lähenemist, kuna suureneb halduskoormus raporteerimisel ja seadusega kooskõlas toimimise tõendamisel.

Töötasu määramisel ja maksmisel võtab tööandja arvesse iga töötaja tööpanust. Seda ei saa automatiseeritult analüüsida teadmata töötajat ning tema tööülesandeid. Võrrelda saab võrreldavaid näitajaid, seega ametikohale määratud tasu e põhitöötasu (võrrelda ei saa tulemustasusid, kuna neid makstakse individuaalsete eesmärkide täitmise eest ning töötaja enda panusest lähtuvalt).

Sellest tulenevalt näeme, et tehtavad muudatused toovad äriühingule kaasa ebamõistliku halduskoormuse ja tõendamiskohustuse ning võimaliku surve või kohustuse tööjõukulude kasvuks riigi osalusega äriühingutes.

Teeme ettepaneku Eelnõu sätteid rakendada esialgu ainult avalikule sektorile (jättes välja äriühingud) ning mõne aja pärast hinnata kas üldse ja milline mõju vastavatel muudatusel palgalõhe vähendamisel on olnud. Ühtlasi teeme ettepaneku kirjeldada, millal tulemusi hinnatakse ja edasiste sammude üle otsustatakse, milliseid parameetreid jälgitakse ja mille alusel otsustakse edasised tegevused.

Lugupidamisega

*/allkirjastatud digitaalselt/*

Toomas Tamsar

Juhataja